შოთა ზოიძე

შოთა ახმედის ძე ზოიძე (დ. 2 იანვარი, 1941, ახალდაბა, ახლანდ. შუახევის მუნიციპალიტეტი, — გ. 17 დეკემბერი, 2021) — ქართველი პოეტი, ესეისტი.

დაამთავრა ბათუმის რუსთაველის სახელობის სახელმწიფო პედაგოგიური ინსტიტუტი (1967), მოსკოვის მაქსიმ გორკის სახელობის ლიტერატურის ინსტიტუტის უმაღლესი კურსები (1977). სხვადასხვა დროს იყო აჭარის ტელერადიოდეპარტამენტის თავმჯდომარე (1991–1993), საქართველოს მწერალთა კავშირის აჭარის ორგანიზაციის თავმჯდომარე (1993–1994), აჭარის ავტონომიური რესპუბლიკის უზენაესი საბჭოს თავმჯდომარის მოადგილე (1994–1998). 2009 წლიდან ბათუმის უნივერსიტეტის პროფესორი (2016 წლიდან — ემერიტუს-პროფესორი).

პირველი ლექსები გამოაქვეყნა 1960 წელს, პირველი წიგნი — 1968 წელს. გამოცემული აქვს წიგნები: „ათასი ზარი“ (1972), „პაემანი წვიმაში“ (1974), „ელდორადო“ (1982), „ბათუმის წვიმა“ (რუსულ ენაზე, მოსკოვი, 1979); ლიტერატურული წერილები: „სიყვარულის გაკვეთილები“ (1984), „ჯვარცმული ფიქრი“ (1995; ნიკო ნიკოლაძის ლიტერატურული პრემია), რომანი „საქართველოს გოლგოთა“ (1997, ეძღვნება ილია ჭავჭავაძის ცხოვრებას), „ანა დედოფალი“ (2001, მონოგრაფია ანა კალანდაძეზე), „ძმები“ (2009), ლექსების კრებული „სვეტი ნათლისა“ და ესეების კრებული „ადამიანი, რომელსაც ღმერთმა აკოცა“ (ორივე 2003), „რჩეული ნაწერები“ (ორ ტომად, 2013) და სხვ. ზოიძემ თარგმნა მიხეილ ლერმონტოვის, თედორე ტიუტჩევის, ალექსანდრე ბლოკის, სერგეი ესენინის, ანა ახმატოვას, მარინა ცვეტაევას, ბორის პასტერნაკის, ევგენი ევტუშენკოს და სხვათა ლექსები. დაჯილდოებულია ღირსების ორდენით (1997). 1997 წელს წიგნისათვის „უსანქციო სონეტები“ მინიჭებული აქვს საქართველოს სახელმწიფო პრემია. მიღებული აქვს ნიკო ნიკოლაძის (1995), გიორგი ლეონიძის (2007) და მემედ აბაშიძის (2009) პრემიები.

 ლიტერატურა 

კატეგორია:დაბადებული 2 იანვარი
კატეგორია:დაბადებული  1941
კატეგორია:გარდაცვლილი 17 დეკემბერი
კატეგორია:გარდაცვლილი  2021
კატეგორია:შუახევის მუნიციპალიტეტში დაბადებულები
კატეგორია:ქართველი პოეტები
კატეგორია:ბათუმის სახელმწიფო უნივერსიტეტის კურსდამთავრებულები
კატეგორია:ბათუმის საპატიო მოქალაქეები
კატეგორია:საქართველოს სახელმწიფო პრემიის ლაურეატები
კატეგორია:საქართველოს ღირსების ორდენის კავალრები
კატეგორია:მემედ აბაშიძის სახელობის პრემიის ლაურეატები